Hævnporno skal sidestilles med andre seksuelle overgreb, lyder det fra Dansk Folkeparti. Partiet vil hæve straframmen fra et halvt år op til seks år.

Retsordfører for Dansk Folkeparti, Peter Kofod Poulsen, mener at den maksimale straframme for at dele nøgenbilleder og videoer uden samtykke skal hæves fra et halvt år op til seks år.

- Straframmen i dag er alt for lav. I de groveste sager vil der være bagmænd, der står bag og tjener penge. I disse sager skal der være en straf, der siger spar to, siger retsordføreren til TV 2.

- En højere straframme kan være med til at ændre samfundets syn på disse sager. Peter Kofod Poulsen, retsordfører for Dansk Folkeparti

- På den måde signalerer vi fra det politiske system, at der er tale om en meget krænkende adfærd, siger Peter Kofod Poulsen.

Dansk Folkeparti håber, at det kan have den effekt, at sagerne vil blive opprioriteret hos politiet.

- En højere straframme kan være med til at ændre samfundets syn på disse sager. Både samfundet og politiet vil få øjnene op for sagernes alvorlige karakter, siger retsordføreren, der samtidig tror på, at en sideeffekt af en højere straframme vil være, at politiet opprioriterer sagerne ude på skrivebordene.

Anmeldelser - hævnporno Anmeldelser til politiet om ulovlig deling af private billeder: 2011: 44

2012: 43

2013: 70

2014: 74

2015: 106

2016: 106 Kilde: Rigsadvokatens opgørelse over sager om overtrædelse af §264d *OBS der er et stort mørketal

Ikke nok med højere straffe

Men højere straffe skal ikke stå alene. Dansk Folkeparti peger på, at forældrene spiller en vigtig rolle, når det gælder en generel holdningsændring blandt børn og unge.

- Forældrene skal påtage sig det ansvar at tale med deres unge om håndtering af kompromitterende materiale på de digitale platforme og sociale medier, siger Peter Kofod Poulsen.

Samtidig vil retsordføreren se på, hvordan behandlingstiden kan blive kortere i disse sager.

- Vi skal se, hvordan vi smidigt og hurtigt kan lukke ned for de her skader. Vi kan gøre en hel del mere, end vi gør i dag. Vi vil sende et signal om, at samfundet kommer efter dem.

Mere oplysning i skoler, uddannelsesinstitutioner og hjem

- Der er brug for en generel samfundsdebat om, hvordan vi omgås hinanden på nettet og sociale medier. Mange børn og unge har svært ved at definere egne grænser og som en konsekvens heraf også at kunne forholde sig til andres grænser, fortæller Dansk Folkepartis retsordfører, Peter Kofod Poulsen.

Dansk Folkeparti foreslår obligatorisk undervisning af børn og unge i, hvordan de begår sig sikkert på nettet.

Fokus på politiindsats

Dansk Folkeparti ønsker også, at politiets evne til at efterforske og i sidste ende tage flere personer på fersk gerning, forbedres.

- Politiet skal i højere grad end i dag systematisere deres data over hævnporno-sager, så det bliver lettere for samfund og lovgivere at følge udviklingen i omfanget af sager, siger Peter Kofod Poulsen og fortsætter:

- I dag fortælles der jævnligt historier om, at politiet har brugt endog meget lang tid på at tage sagerne op – til stor ærgrelse for de ofre, det er gået udover. Det er der brug for at forbedre.

Ifølge Dansk Folkeparti kan der ikke undgås at skulle sættes flere penge af til området. Dansk Folkeparti vil ikke på nuværende tidspunkt sætte kroner og ører på.